Moenie dié agtpotiges onderskat nie | Suid-Kaap Forum
Monday 11:19 - clear sky
Moenie dié agtpotiges onderskat nie
'n Byt van 'n sakspinnekop al in 'n gevorde stadium. Foto: Google.
RIVERSDAL NUUS - Kobus van der Vyfer van die plaas Lekkerwater het met Suid-Kaap Forum in verbinding getree om die gemeenskap te waarsku oor die gevaarlike sakspinnekop.
Dit volg nadat hy self deur so 'n spinnekop gebyt is. Hy weet nie wanneer dit gebeur het nie, maar sy been het verskriklik begin opswel en sy vel was rooikleurig.
"Ek het baie moeilik begin loop en hoewel ek room aangesmeer het, het dit net nie beter geword nie. Terselfdertyd het ek gesukkel met 'n groottoonnael wat ingegroei het," vertel hy. Hy is later na die dokter vir hulp met die bytplek, maar volgens hom het die aangetasde deel oopgebars toe hy op die spreekkamerbed klim. "Ek was erg geskok met wat alles daar uitgekom het."
Die sakspinnekop is een van die giftigste spinnekoppe wat in die land voorkom. Die byt is gewoonlik nie dodelik nie, maar soos met 'n bysteek kan mense verskillende reaksies daarop toon. Volgens Sarel Theron, 'n afgetrede entomoloog van die Nelson Mandela Metropolitaanse Universiteit is hierdie soort spinnekoppe se gif sitotoksies en breek selle en weefsel af en dat hul gif vergelyk kan word met dié van 'n pofadder.
Van der Vyfer het afgesluit met die woorde: "Sê vir die mense hulle moet Fendona gif oral rondom hul huise spuit, dit sal help dat hulle nie in die huis inkom."
Die sakspinnekop is liggeel van kleur, hul voorste bene is langer en hul maak nie 'n web nie.
Hul is sku in die dag en jag in die aand. Hulle het 'n aggressiewe geaardheid en sal nie skroom om iemand te byt nie.
Hul kom voor in beddegoed, tussen blare, klere op 'n wasgoedlyn asook voue van gordyne. Die bytplek lyk aanvanklik soos 'n muskiekbyt, maar swel binne 'n paar dae en is geweldig pynlik. Die gif veroorsaak dat selle en weefsel doodgaan om die bytplek en die wond word maklik septies.
Dit kan tot sekondêre infeksie lei.
Geen teenmiddel is beskikbaar nie, maar antibiotika help om die infeksie te beheer en verdere weefselskade te voorkom.
'n Wond kan tot 10cm in deursnee word en tot vier weke neem om gesond te word, maar in ernstige gevalle kan dit jare neem om heeltemal te genees.